Document ID: 32005R1512

UREDBA KOMISIJE (ES) št. 1512/2005
z dne 15. septembra 2005
o spremembi Uredbe (ES) št. 753/2002 o določitvi nekaterih pravil za izvajanje Uredbe Sveta (ES) št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1), in zlasti člena 53 Uredbe,
ob upoštevanju naslednjega:
(1)
Uredbo Komisije (ES) št. 753/2002 (2) je treba prilagoditi, da se upošteva različne tehnične spremembe, ki lahko vplivajo na trgovino, kot sta seznam sort vinske trte in njihovih sopomenk, ki vsebujejo geografsko označbo, in seznam tradicionalnih izrazov. Upoštevati je treba tudi nove pristope k STO.
(2)
Odstopanja v zvezi z analizami dejanske stopnje alkohola se morajo izvajati ob upoštevanju specifičnosti določenih vin. Zaradi točnosti mora biti seznam zadevnih vin podrobnejši.
(3)
Določba iz člena 19(3) Uredbe (ES) št. 753/2002, ki se nanaša na sporočanje ukrepov s strani držav članic, je zdaj zastarela. Zaradi jasnosti jo je treba odstraniti.
(4)
V primeru tradicionalnih postopkov, ki jih urejajo posebne določbe države članice pridelovalke, lahko navedena država članica z odstopanjem od običajnih pravil s posebnim dovoljenjem in pod ustreznim nadzorom dovoli pridelavo kakovostnega vina pdpo tako, da se osnovnemu proizvodu, iz katerega se vino izdela, doda enega ali več proizvodov iz grozdja in vina, ki ne izvirajo z določenega pridelovalnega območja, katerega ime nosi vino. Da se zagotovi, da prenehanje veljavnosti tega odstopanja, predvidenega v členu 31(3) Uredbe (ES) št. 753/2002, ne bo vplivalo na gospodarske subjekte in pristojne organe, je treba zagotoviti novo podaljšanje.
(5)
Uredbo (ES) št. 753/2002 je zato treba ustrezno spremeniti.
(6)
Ukrepi, predvideni v tej uredbi, so v skladu z mnenjem Upravljalnega odbora za vino -
SPREJEL NASLEDNJO UREDBO:
Člen 1
Uredba (ES) št. 753/2002 se spremeni:
1.
V členu 3 se prvi pododstavek odstavka 2 nadomesti z naslednjim:
„Volumenski delež dejanskega alkohola iz tretje alinee Priloge VII(A)(1) in Priloge VIII(B)(1)(d) k Uredbi (ES) št. 1493/1999 se navede v odstotnih ali polodstotnih enotah. Brez poseganja v dovoljena odstopanja, določena pri uporabi referenčne metode analize, navedeni volumenski delež alkohola ne sme odstopati za več kakor 0,5 vol % od deleža, določenega z analizo. Brez poseganja v dovoljena odstopanja, določena pri uporabi referenčne metode analize, volumenski delež alkohola vin z navedbo leta pridelave, shranjenih v steklenicah več kakor tri leta, penečih vin, gaziranih penečih vin, vin biser, gaziranih vin biser, likerskih vin in vin iz prezrelega grozdja ne sme odstopati za več kakor 0,8 vol % od deleža, določenega z analizo. Številki sledi navedba ‚vol %’, pred njo pa je lahko navedeno besedilo ‚dejanska stopnja alkohola’, ‚dejanski alkohol’ ali ‚alk.’.“
2.
V členu 19 se črta odstavek 3.
3.
V členu 28 se tretja alinea nadomesti z naslednjim:
„-
‚indicazione geografica tipica’ ali ‚IGT’ za namizna vina s poreklom iz Italije.“
4.
Člen 31(3) se spremeni:
(a)
v točki (b) drugega pododstavka se datuma „31. avgusta 2005“ nadomestita z datumoma „31. avgusta 2007“;
(b)
v tretjem pododstavku se datum „31. avgusta 2005“ nadomesti z datumom „31. avgusta 2007“.
5.
Prilogi II in III se nadomestita z besedilom iz Priloge I k tej uredbi.
6.
Priloga V se nadomesti z besedilom iz Priloge II k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Uporablja se od 1. septembra 2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. septembra 2005

Labels: 3
17
6